《糟丘歌寄东生弟》
清代·俞耀

人间不筑黄金台，天上不修白玉楼。腹中文字半磨灭，化为酒气成糟丘。

我欲死埋其侧生与之游，不醉亦醉不愁亦愁。光阴一掷几千载，吾将老死无春秋。

不知人间天上，何处可以长居而久留。愿假东来鹤，为我西飞招子由。

茫茫江汉表，荡月乘虚舟。江汉滔滔去何驶，汝驾长风好来此。

一杯涤尽胸中尘，共卧糟丘万古春。

作者简介：俞耀，字雪岑，大兴籍德清人。有《雪岑残稿》。